དེ་ནས་དགུ་ལུག་ཅེས་ཤ་བཟན་དཔེ་མེད་ཅིག་བཤས་ཏེ་ནང་བླུགས་ཤིང་།ཤ་ཚང་མ་བཙོས་ནས་འགྲོང་རུའི་ཤ་ཤུན་བཤུས་ཤིང་སྡེར་ཁ་སྒྲིག་པ་ཡིན།ནང་ཁྲོལ་ལས་དོན་ལྔའི་ཆ་ཤས་རེ་བླངས་ཤིང་སྟོད་ཚིལ་ཁུད་ལ་གཅུད་ནས་དཀག་ཏུ་བཅུག་ཅིང་དགོང་ཁར་ཐོན་དུས་གསུར་དུ་ཕུལ་ནས་ཡུལ་ལྷ་གཞི་བདག་མཆོད་པའི་གོམས་སྲོལ་ཡོད་པ་རེད།ལུག་དེའི་མགོ་བོ་དགོང་མོ་དེར་བཙོས་ཤིང་ནང་དུ་གྲོ་ཚག་དང་གྲོ་མ་སོགས་བཏབ་ནས་བསྐོལ་བ་ལ་དགུ་ཐུག་ཅེས་མེད་དུ་མི་རུང་བའི་གསོལ་སྟོན་ཅིག་ཏུ་བརྩི་ངེས་ཡིན།དགུ་ཐུག་མ་འཐུངས་པའི་སྔོན་ལ།དགུ་ཐལ་ཞེས་པའི་སྒོ་ཕྱི་ནང་གི་མི་གཙང་བའི་ས་རྡུལ་ལམ་ཐལ་རྡུལ་དེ་ཕྱོགས་གཅིག་ཏུ་སྤུངས་ནས་དེའི་སྟེང་ལ་ཁྱིམ་མི་ཚང་མས་ཁ་ལག་གཙང་མར་འཁྲུད་པ་དང་།དེའི་ནང་ལ་སྒོ་ཕྱུགས་ཀྱི་སྤུ་རིགས་སྣ་ཚོགས་དང་ཨོང་བ།རིལ་མ་སོགས་ཉུང་ཙམ་འཕངས་རྗེས་ལོ་དེའི་ལོ་བདུད་ཀྱི་ཕྱོགས་སུ་འབོ་བ་ཡིན།དགོང་ཁའི་མཚམས་སྤྲིན་གྱི་འོད་མདངས་མ་ཡོལ་ཙམ་ལ།དར་རམ་ཆབ་རོམ་ཆུང་ཆུང་རེ་ཁྱེར་འོངས་ཏེ་སྦྲའི་ཐོག་ལ་འཇོག་པ་དང་།དེ་ནི་སང་ལོའི་སྐབས་དེར་ཁྱིམ་མིའི་ཚེ་བསོད་ཀླུང་རྟ་དར་བ་དང་སྒོའི་ཕྱུགས་ཟོག་གི་འཕེལ་ཁ་དར་བའི་རྟེན་འབྲེལ་མཚོན་དོན་ཡིན་ཟེར།གོང་དུ་བཤད་པའི་དགུ་ཐུག་གམ་དགུ་རྒྱགས་ཞེས་པ་དེར་གྲོ་ཚག་གི་དགུ་ཐུག་གཙོས་ཤ་མར་ཐུད་གསུམ་དང་གྲོ་མ་འབྲས་སིལ།འོ་ཞོ།ཇ་ཆང་སོགས་བཟའ་བཏུང་ཡོད་དོ་ཅོག་ལ་བཟའ་མི་ཚང་མ་ལྷན་འཛོམས་ཀྱིས་ཟས་འགྲངས་ཆོད་པར་རོལ་བ་རེད།འདི་ལ་དགུ་ཐུག་གམ་དགུ་རྒྱགས་ཞེས་པའང་ཟས་སྣ་དགུའམ་ཚེས་ཉེར་དགུར་རོལ་བའི་ཐད་ནས་མིང་དེ་ཐོགས་པར་འདོད།